Disse romanene lånte Sagen Helgø da hun låste seg inn i biblioteket

Fra nå av kan du låse deg inn på biblioteket i Stavanger selv om det er stengt. Ordfører Christine Sagen Helgø låste seg inn tirsdag 08.00 – og plukket med seg to romaner.

Publisert: Publisert: 24. januar 2017

Ordføreren låste seg inn i et tomt biblioteket som første "kunde" klokka åtte tirsdag morgen. Foto: Thomas Ergo

Thomas Ergo Journalist

Denne artikkelen er over tre år gammel

Før vi kommer til ordførerens romanpreferanser, tar vi selve nyheten: Fra nå av kan du med lånekort og pinkode låse deg inn i bibliotekets andre og tredje etasje. Du kan låne de bøkene du vil, selv om bibliotekarene ikke er kommet på jobb - eller har gått for kvelden. Det «meråpne» biblioteket innebærer at åpningstida vil være fra 08.00 til 21.00 alle hverdager. Den øker fra 49 til 85 timer i uka. Sagen Helgø mener Sølvberget fra før har vært en åpen og inkluderende plass. For eksempel har første etasje vært åpen til 21 alle hverdager – og vil fortsette med det.

Men ofte står studentene i kø foran inngangsdøra når den åpnes klokka 10. Nå kan de låse seg inn selv.

København har døgnåpent

– På denne måten har Sølvberet vært med å hindre utenforskap. Dette er en god møteplass for alle, sa ordføreren, som i nyttårstalen likevel oppfordret kulturinstitusjonen til å åpne seg enda mer.

«Terror skaper frykt og frykt fører til skiller: både fysiske og mentale. I København har de tenkt annerledes. Der har de døgnåpne bibliotek og idrettshaller. Tenk hvis Sølvberget og Sørmarka arena kunne være åpne og tilgjengelig for alle, alltid. Slik mener jeg vi skal møte framtiden: med åpenhet og med gode møteplasser. Slik motvirker vi utenforskap,» sa ordføreren i nyttårstalen.

Christine Sagen Helgø signerte kontrakten der hun lover Sølvberget å følge vanlige regler for lån - og god oppførsel. Foto: Thomas Ergo

Og nå utvides åpningstida med 36 timer.

– Dette betyr enda større åpenhet og at Sølvberget blir en enda viktigere møteplass, sa Sagen Helgø, og ønsket seg bare at folk på sikt kan låse seg inn med mobiltelefonen.

Er du over 18 år kan du nå oppgradere lånekortet ditt og skrive under på en kontrakt for meråpent bibliotek. Du forplikter deg i praksis ikke til annet enn vanlige regler for lån av bøker – og normal oppførsel. Ordningen er allerede innført på biblioteket på Madla.

Etter å ha oppgrader lånekortet sitt, og signert kontrakten, tastet ordføreren pinkoden og inntok bokhyllene i andre etasje.

Fra den første hylla med anbefalinger plukket hun to romaner – mens hun betrodde en av de ansatte at poeten Hans Børli er favoritten.

– Hvilke er de siste bøkene du har lest?

Les også Ny sekser til Elena Ferrante: Storartet avslutning

Om svømming, Gud og Napoli

– Jeg har akkurat lest «Svøm med den som drukner». Så har jeg lest den nye til tidligere biskop Erling Pettersen, «Gud sett nedenfra». Den var jeg til og med omtalt i, så den måtte jeg lese. Så har jeg lest de to første av Elena Ferrante. Jeg bestemte meg for å lese dem da vi var i Italia i sommer. Jeg liker hennes beskrivelser av det å vokse opp i fattige Napoli, sett fra et kvinneperspektiv. Veldig interessante skildringer. Og så liker jeg veldig godt at de er skrevet på nynorsk da, sier ordføreren, som er fra Østlandet, og smiler.

Stavangers ordfører Christine Sagen Helgø liker å lese romaner på nynorsk. Foto: Thomas Ergo

Boka ordføreren liker best

– Og hva har du lånt nå?

– Jeg ble anbefalt å lese «Bienes historie». Og så har jeg lånt Roy Jakobsens «Hvitt hav».

Hun falt i sin tid for Roy Jakobsens gjennombruddsroman «Seierherrene» (1991), som følger en families klassereise fra et jordbruksamfunn i nord til arbeiderklassens framvekst i Groruddalen.

– Det er den jeg liker best. Moren min er fra et sted like utenfor Narvik, faren min fra Oslo vest. Det var kjekt å lese «Seierherrene».

– Får du lest noe særlig romaner, du som må lese så mye saksdokumenter?

– Jeg prøver å lese litt i ferien og sånn, da.

– Dårlig samvittighet?

– Nei, det har jeg ikke. Skal du tenke sånn kan du ha dårlig samvittighet for alt. Men jeg prøver å stresse meg selv til å lese litt mer. Og nå som jeg har dette lånekortet blir det jo litt enklere. Jeg er egentlig en sånn som bare går inn og kjøper en bok jeg har sett.

Publisert: Publisert: 24. januar 2017 11:20